Volgens James Robb, GO GEORGE-bestuurder, het dit die span nederig laat voel om die gemeenskap in vennootskap met die busbedryfsmaatskappy, George Link en hul getroue busbestuurders te dien aan die sy van so ’n toegewyde noodresponsspan.
Hy het die “ware helde” geloof wat die ramp in die voorste linie van die vuur en uit die lug beveg. “GO GEORGE se bydrae is so ’n druppel in die emmer; ons het verby manne en vroue gery wat onverpoos, dag in en dag uit die vuur in verstikkende rook beveg en met bitter min slaap oor ’n uitgerekte periode moes klaarkom terwyl die vuurlyne net langer en wilder raak. Hulle is die helde.”